<header data-type="book">
<h1>小兒痘疹方論</h1>
<dl class="元資料">
<div><dt>作者</dt><dd>陳文中</dd></div>
<div><dt>朝代</dt><dd>南宋</dd></div>
<div><dt>年份</dt><dd><data value="1253">公元1253年</data></dd></div>
<div><dt>底本</dt><dd>明嘉靖庚戌（二十九年，1550）吳郡薛氏刊本（<a href="https://rbook.ncl.edu.tw/NCLSearch/Search/SearchDetail?item=4e865b2ec5cf4fa4aeeb39584568467cfDkwODA2Mw2&SourceID=1">國家圖書館掃描本</a>）</dd></div>
</dl>
</header>

<h1>序</h1>
<p>嘗謂小兒病證雖多。而瘡疹最為重病。何則。瘡疹之病。蓋初起疑似難辨。投以他藥。不惟無益。抑又害之。況不言受病之狀。孰知畏惡之由。父母愛子。急於救療醫者失察。用藥差舛。鮮有不致夭橫者。文中每思及此。惻然於心。因取家藏已驗之方。集為一卷。名之曰小兒痘疹方論。刻梓流布。以廣古人活幼之意。顧不韙歟。</p>
<p><u>和安郎判太醫局兼翰林良醫陳文中謹書</u></p>

<h1>論痘疹受病之由</h1>
<p>夫小兒在胎之時。乃母五臟之液所養成形也。其母不知禁戒。縱情厚味。好啖辛酸。或食毒物。其氣傳於胞胎之中。此毒發為瘡疹。名曰三穢液毒。○一、五臟六腑穢液之毒。發為水泡瘡。○二、皮膜筋肉穢液之毒。發為膿血水疱瘡。三、毒既出。發為疹痘瘡也。子母俱忌食蔥韮、薤蒜、醋酒、鹽醬、獐兔、雞犬、魚腥等物。世俗未曉。將為發舉。往往不顧其後。誤傷者多矣。</p>

<h1>論痘疹治法</h1>
<p>況小兒痘疹未出已出之間。有類傷寒之狀。憎寒壯熱。身體疼痛。大便黃稠。此正病也。若無他疾。不必服藥。</p>
<p>愚按痘疹。若小兒首尾平和。自有勿藥之喜。蓋其腸胃軟弱易為虛實。故必不得已。折其太過。益其不足可也。</p>
<p>凡療瘡疹。先分表裡虛實。如表裡俱實者。其瘡易出易靨。表裡俱虛者反是。表實裡虛者。其瘡易出難靨。表虛里實者亦反是。若始出一日至十日。渾身壯熱。大便黃稠。乃表裡俱實。其瘡必光澤起發滿肥。且易靨也。</p>
<p>愚按治痘疹之法。與癰疽無異。若邪氣在裡而實熱者。用前胡、枳殼散元氣。怯而虛熱者。用參耆四聖散。虛弱者。用紫草木香湯。虛寒者。用參耆內托散。虛寒內脫者。用木香散。若邪氣在表而實熱者。用麻黃甘葛湯。此要法也。余見各症。</p>
<p>凡瘡疹已出未出之間。或瀉渴。或腹脹。或氣促。謂之裡虛。急用十一味木香散治之。</p>
<p>愚按經云真氣奪則虛。邪氣勝則實。實謂邪氣實而真氣虛也。然倒靨瀉渴等症。若喜熱飲食。手足並冷。或不食嘔吐者。是為陽氣虛寒也。用辛熱之劑補之。喜冷飲食。手足不冷。或唇舌黑裂者。陽氣實熱也。用苦寒之劑瀉之。</p>
<p>凡瘡疹已出未愈之間。不光澤。不起發。不紅活。謂之表虛。急用十二味異功散治之。</p>
<p>愚按張翼之云。吐瀉少食為裡虛陷伏。倒靨灰白為表虛。二者俱見。為表裡俱虛。用異功散救之。甚至薑、附、靈、砂、亦可用。若止裡虛。減官桂。止表虛。減肉豆蔻。若能食便閉而陷伏倒靨者為裡實。輕用射干鼠黏子湯。重用前胡枳殼散。下利吐瀉能食為裡實。若用食里則結癰毒。紅活綻凸為表實。若用補表。</p>
<p>則潰爛不結痂。凡痘一見斑點。便忌葛根湯。恐發得表虛也。</p>
<p>凡痘瘡已出未愈之間。不光澤。不起發。不紅活。或腹脹。或瀉渴。或氣促。謂之表裡俱虛。急用十二味異功散。送七味肉豆蔻丸治之。</p>
<p>愚按前症。審悉表裡虛寒。急用前法。緩則不救。○一小兒出痘。不起發、紅活、腹脹、瀉渴。皆以為不治。施院使謂表裡虛寒。用十二味異功散一劑。即起發紅活。諸症頓退。又用參耆內托散貫膿而靨。○儒者薛戒甫子五歲。出痘三四日。下紫血。日數滴。至八日不止而瘡不起。御醫錢春林謂脾氣虛寒。用木香散二劑。用丁香十一粒。人參五錢。一日服之。次日痘皆起而有膿。由是血漸止。二十餘日而愈。○一小兒起發、紅活。但不時作癢。口乾作渴。便血。面赤發熱。先君謂腸胃有熱。先用濟生犀角地黃湯。加柴胡一劑。諸症漸退。形體倦怠。此邪氣去而形氣虛弱耳。用四君子湯。加當歸、黃耆、紅花。二劑而安。○一小兒痘疹赤痛。煩熱作渴。或便血。或衄血。先君用犀角地黃湯而血愈。又用紫草快癍湯。加黃耆、芍藥而愈。後瘡痕色白。用四君、歸、耆治之而痊。○一小兒出痘吐血。其痘赤痛如錐。或瘡出血。余謂肝火熾盛。用小柴胡湯加生地一劑。隨用濟生犀角地黃湯一劑頓愈。又用芹菜汁而痊。○一小兒痘瘡下血而不起發。先君謂氣血不足。用紫草快癍湯。加參、耆、歸、術治之。血止瘡起。但貫膿遲緩。用八珍湯倍加參、耆。數劑瘡靨而根白癢。此氣血虛而熱也。用八珍湯二十餘劑而愈。○一小兒痘疹。大便下血。小便甚赤。瘡顆色赤。發熱飲冷。先君謂熱毒鬱滯。先用八正散一劑。後用解毒防風湯一劑頓愈。又飲芹菜汁而全痊。○一小兒痘正發而便血。倦怠少食。作渴飲湯。余謂倦怠便血。此脾虛而不能攝血也。少食作渴。此脾虛而津液短少也。用五味異功散。加升麻、紫草。治之而愈。○一小兒便血。腹脹困倦。發熱口乾飲湯。四肢逆冷。先君以為脾氣虛寒不能攝血。用五味異功散。加丁香十粒。炮姜五分。二劑血止。痘貫而靨。○一小兒七歲。患痘瘡腹脹八九日矣。先君云當急補脾土。不信。仍服消毒之藥。忽大便下血甚多而歿。○一小兒作渴。泄瀉。發熱飲冷。唇舌皺裂。瀉糞穢臭。先君以為內熱所作。用前胡枳殼散一劑稍愈。又用清涼飲加漏蘆。乳母服之。兒頓安。凡小兒斑駁疹毒之病。俗言疹子。是肺胃蘊熱。因時氣熏發於外。狀如蚊、蚤所咬。赤則十生一死。黑則十死一生。大抵遇春而生髮。至夏而長成。乃陽氣熏蒸。故得生成者也。臟腑調和。血氣充實。則易出易靨。蓋因內無冷氣。外常和暖也。凡痘疹熱渴。切不可與瓜、柿、蜜水等冷物。及清涼飲、消毒散等藥。恐傷脾胃。則腹脹喘悶。寒戰咬牙而難治。蓋咬牙者。齒槁也。乃血氣不榮。不可妄作熱治。</p>
<p>愚按前症。若兼吐瀉。手足指冷者。屬內虛寒而外假熱也。急用木香散。如不應。用異功散。若大便不通。渴欲飲冷者。則前所禁蜜水之類。又當用矣。但宜審其熱之虛實。若屬虛熱者。雖欲水拒之而不飲。當用人參白朮散。熱渴自止。屬實熱者自甚。索水且喜而飲之。當以犀角磨水服。諸症即解。其後亦無餘毒之患矣。北方出疹。不拘冬夏。若喜冷者。再不用藥。但與水飲。無有不愈。蓋北方地燥而又睡熱炕故也。○一婦人患時疫將愈更出痘。瘡大起發。體倦痛甚則昏憒。煩渴飲湯。不思食。用十全大補湯及硃砂末。其痛頓止。食進體健。仍用前湯。倍加參耆。十餘劑而貫膿。又數劑而愈。○一妊婦發熱作渴。遍身骨節作痛。用仙方活命飲二劑。諸症稍愈。至十一日出痘百餘顆。形氣甚倦。用紫草木香散。又出少許。但口乾作渴。用人參白朮散而渴止。用八珍湯。加丹皮、柴胡而貫膿。後去丹皮、柴胡。倍加參、耆。數劑而痘靨。○一男子年將三十出痘。根窠赤痛。發熱作渴。服紫草飲之類。前症益甚。痘裂出血。余用小柴胡加生地、犀角。二劑諸症頓減。又用聖濟犀角地黃湯而貫膿。再用八珍湯而結痂。○一小兒煩燥。飲冷不止。先君用濟生犀角地黃湯頓愈。後渴而喜熱。又用當歸補血湯而痊。惟倦怠少食。用七味白朮散而瘥。○一小兒患此。飲冷不止。或痘脹痛。先君用濟生犀角地黃湯。並芹菜汁而頓愈。</p>
<p>凡痘疹出不快。多屬於虛。若誤謂熱毒壅盛。妄用宣利之劑。致臟腑受冷。榮衛澀滯。不能運達肌膚。則瘡不能起發。充滿後不結實。或痂癢塌。煩燥喘渴而死。</p>
<p>愚按前症。亦有各經熱盛壅遏而出不快者。亦有毒甚痘疔而不能發起者。亦有餘毒而潰癢者。當細審其因而藥之。○一小兒九歲。出痘六日。癢塌寒戰。院使錢密庵用十一味木香散二劑。貫膿。用參耆托裡散而靨。後痕白作癢。用十全大補湯而愈。○一小兒痘瘡。膿未滿。面赤作癢。余謂氣血虛而有熱。欲用溫補之劑。不信。乃服清熱之藥。至十三日瘡痘色赤。虛煩作渴。腹痛不食。手足逆冷而歿。○一小兒未周歲。痘瘡焮痛出血。哭不能已。診其母有肝火。先用小柴胡。加山梔、生地與母服。子飲數滴頓愈。又用加味逍遙散而痊。○一小兒出痘。內有痘疔數枚。雖挑破出黑血。熱毒不解。余痘不發。皆以為不治。先君以仙方活命飲徐灌一劑。痘疔解而諸痘亦愈。○一小兒痘疔。患在臀間。色黑大痛。挑出黑血。仍服。堅痛。皆以為不治。先君用膈蒜灸數壯。痛止。色淡而軟。挑出黑血甚多。灌以活命飲。患處及諸痘貫膿而愈。</p>
<p>凡小兒才覺傷風身熱。是否痘疹。便服四味升麻葛根湯。</p>
<p>愚按痘疹未明而元氣實者。最宜前湯。若元氣虛者。又當詳治。恐發得表虛而痘難出也。○一儒者年三十餘。因勞役倦怠發熱。服補中益氣湯數劑。發赤點以為癍。另服升麻葛根湯一劑。更加惡寒。仍服益氣湯四劑。至九日出痘甚多。余用八珍湯。加黃耆、白芷、紫草四劑。至二十日膿始貫。用十全大補湯。月餘而靨。</p>
<p>凡痘疹始出。一日至五七日之間。雖身熱或腹脹。足梢冷。或身熱瀉渴。或身熱驚悸。腹脹。或身熱出汗者。服十一味木香散。</p>
<p>愚按前症屬脾氣虛寒假熱。非此藥不救。如未應。佐以六君子。專補脾氣。更不應。加木香。補骨脂、肉豆蔻。兼補腎氣。○一小兒第五日不紅活。至九日貫膿不滿。余謂氣血虛弱。用十全大補湯治之。庶無後患。不信。至脫痂痕作癢色白。至十四日而歿。○一小兒第七日膿清不滿。形氣倦怠。飲食少思。大便不實。用托裡散二劑。手足指冷。咬牙作渴。用木香散。倍用參、耆一劑。諸症頓退。又用參耆四聖散四劑而愈。</p>
<p>凡瀉水穀。或白色。或淡黃。煎十一味木香散。送十味肉豆蔻丸治之。瀉止者住服。不止者多服。</p>
<p>愚按前症。若察其外症。若唇青指冷。睡而露睛。口鼻氣寒。瀉色青白。脾腎虛寒也。用前藥六君子湯。加補骨脂、肉豆蔻。若色赤體熱。睡不露睛。口鼻氣熱。瀉色黃赤。脾土實熱也。用瀉黃散。○一小兒腹脹。渴瀉。氣促體倦。先君以為表裡俱虛。用六君子湯加歸、耆。送四神丸一服。諸症頓退。瘡勢頓正。但膿遲而渴。仍用前湯。加歸、耆二劑。瘡色紅活。形體頗安。任其貫膿而痊。</p>
<p>凡瀉頻。津液內耗。血氣不榮。瘡雖起發。亦不能靨也。如身溫腹脹。咬牙喘渴者難治。緣穀食去多。津液枯渴。飲水蕩散真氣。故多死矣。速與十一味木香散救之。如不應。急用十二味異功散。</p>
<p>愚按前症。兼手足指冷。面色青白等症者。屬陽氣虛寒。急用木香散。陽氣脫陷。用異功散。脾氣虛弱。用六君子湯。血氣虛弱。用八珍湯。不應。用十全大補湯。○一小兒第九日不紅活。不貫膿。云歿於十三日。陳院長謂屬虛寒。用十一味木香散二劑。漸紅活。貫膿。又用紫草木香湯。及人參白朮散而愈。○族侄孫衍慶六歲。出痘稀少。瘡痂悉落。至十三日。身煩熱而畏寒。手足逆冷。厚衣圍火不能溫。皆謂不治。余思大熱而不熱者。是無火也。急用人參理中湯煎服一杯。肢體頓溫。更用人參白朮散調理而痊。○一男子年二十餘。發熱煩燥。痘黯出血。足熱腰痛。用聖濟犀角地黃湯二劑而貫膿。用地黃丸料數劑而瘡靨。○一男子年將三十。出痘色紫。作渴飲水。腰痛足熱耳聾。余謂腎虛之症。用加減八味丸料。煎與恣飲。熱渴頓止。佐以補中益氣湯。加五味。麥冬而愈。○一小兒十二歲。出痘色黯。兩足及腰熱痛。便秘。咽舌乾渴。引飲不絕。眾謂腎虛不治。先君用加減八味丸料作大劑。煎與恣飲。至二斤。諸症悉退。又佐以補中益氣。及八珍湯各十餘劑而痊。</p>
<p>凡四五日不大便。用嫩豬脂一塊。以白水煮熟。切豆大與食之。令臟腑滋潤。使瘡痂易落。切不可妄投宣瀉之藥。元氣內虛。則瘡毒入里。多傷兒也。</p>
<p>愚按前症。若因熱內蘊。宜用射干鼠黏子湯解之。或發熱作喝。或口舌生瘡。或咽喉作痛。並宜用之。</p>
<p>凡瘡疹初出。兩三日至十三日。當忌外人及卒暴風寒穢惡之氣。輕者三次出。大小不一。頭面稀少。眼中無根。窠紅肥滿光澤也。重者一齊出。如蠶種灰白色。稠密瀉渴。身溫腹脹。頭溫足冷也。輕變重者犯房室。不忌口。先曾瀉飲冷水。餌涼藥也。重變輕者避風寒。常和暖。大便稠也。</p>
<p>愚按丹溪先生云。痘疹密則毒甚。用人參敗毒散、犀角地黃湯。或以涼藥解之。雖數帖亦不妨。○一小兒痘疹甚密。至九日貫膿不滿。色不紅活。或云當歿於十二日。余以為氣血虛弱。用八珍湯內加糯米百粒。數劑。至十五日。膿完色正。結痂而愈。○一小兒五歲。出痘密而色白。屬虛弱也。始末悉。用補托之藥而安。旬余。飲食過多。忽作嘔吐。面白兼青。目唇牽動。先君以為慢脾風症。用五味異功散。加升麻、柴胡。不信。翌日手足時搐。服煎藥而不應。急加木香、乾薑。二劑而愈。○一小兒第五日矣。稠密色黑。煩躁喜冷。先君以為火極似水。令恣飲芹汁。煩熱頓止。乃以地黃丸料服之。至二十餘日而愈。</p>
<p>凡身熱發煩渴者。宜用六味人參麥門冬散治之。如不應。用七味人參白朮散。</p>
<p>愚按前症。若渴而飲冷者。脾胃實熱。宜用麥門冬散。若渴而飲湯者。氣虛熱渴。宜用白朮散。若大渴引飲。面赤。血虛發躁也。用當歸補血湯。</p>
<p>凡痘疹欲靨已靨之間。而忽不能靨。兼腹脹煩渴者。急用十一味木香散。</p>
<p>愚按前症。若兼惡寒。或四肢冷。瘡毒去而脾胃虛寒也。宜用前藥。若十指逆冷、咬牙等症。陽氣脫陷也。用十二味異功散。脾氣虛陷用六君。加川芎、當歸、黃耆主之。○一小兒九歲出痘。第七日發熱煩躁。不貫膿。色灰白。寒戰咬牙。瀉渴腹脹。手足冷。時仲夏飲沸湯而不熱。腹中陰冷。先用木香散二劑益甚。用異功散一劑頓安。又用六君子加附子三分。二劑後用調補之劑。至十四日而愈。</p>
<p>凡痘瘡欲靨已靨之間。忽頭面溫。足指冷。或腹脹瀉渴氣促者。急服十二味異功散。若十一二日。當靨不靨。身不壯熱。悶亂不寧。臥則哽氣煩渴齧牙者。急用十二味異功散加歸術。以救陰陽表裡。</p>
<p>凡痘瘡已靨。煩渴不止。或頭溫足冷。或腹脹。或瀉。或咬牙。多致難愈。急用十一味木香散以救之。已上之症。若誤用蜜水生冷之物。則轉加熱渴而死。</p>
<p>愚按前症。屬脾胃虧損。內真寒而外假熱耳。非溫補不救。如前藥未應。用十全大補湯。加附子以純補之。○一小兒頭生一癤。出膿將愈。忽癤間腫脹。發痘二十餘顆。遍身赤點。用快癍湯而漸出。用紫草散倍加參、耆而出完。用托裡消毒散而膿貫。用托裡散而瘡靨。○一小兒痘已靨。其痕色赤而錯縱。日食粥七八碗。作渴面赤。先用白朮散二劑。渴減五六。粥減太半。又用四君加蕪荑、黃連二劑。痕平色退。乃用八珍湯。加蕪荑、山梔而痊。○一小兒痘瘡愈後泄瀉。飲食不化。此脾腎氣虛。用六君加補骨脂、肉豆蔻治之而愈。○一小兒痘瘡將愈。患泄瀉。侵晨為甚。飲食不化。屬脾腎虛也。朝用補中益氣湯。夕用二神丸而愈。</p>
<p>凡身壯熱。經日不除。如無他症。用六味柴胡麥門冬散治之。熱退即止。如不愈。服七味人參白朮散。</p>
<p>愚按前症。若肝膽熱毒。用柴胡麥門冬散。若肝經血虛。用四物湯。加黃耆、柴胡。若中氣虛熱。用人參白朮散。</p>
<p>一男子患痘瘡。作痛。發熱不止。其勢可畏。皆以為不起。施銀臺用消毒救苦湯治之。諸症頓退。予先用仙方活命飲。痛全止。又用八珍湯。加紫草三錢。四劑貫膿而靨。○一小兒患痘。稠密大痛。發熱。勢甚危急。先君用消毒救苦湯一劑。安臥良久。遍身出小痘。頓消。再劑貫膿而靨。</p>
<p>凡身壯熱。大便堅實。或口舌生瘡。咽喉腫痛。皆瘡毒未盡。用四味射干鼠黏子湯。如不應。用七味人參白朮散。</p>
<p>愚按前症。若壯熱飲冷。屬熱毒在表。宜用前湯。若兼大便不通。屬熱毒在內。少用四順清涼飲。若熱毒既去。胃氣虛而發熱。用七味人參白朮散。若因陰血虧損而發熱。用四物湯。○一小兒六歲患痘。第七日根顆赤痛。大便秘結。小便赤澀。煩躁飲冷。或用清涼解毒之劑。未應。錢密庵以為熱毒內蘊。用四順清涼飲一劑。並豬膽汁導下結糞而安。又用犀角地黃湯。其痘自靨。○一小兒痘瘡。發熱作渴。焮赤脹痛。大便秘結。先用四順清涼飲一劑。諸症頓退。又用四味鼠黏子湯一劑。諸症全退。再用紫草湯而貫膿。用消毒飲而痘靨。○一小兒痘愈而聲喑。面赤。足心發熱。小便赤少。先君以為腎經虛熱。用六味地黃丸、補中益氣湯而愈。其時患是症。用清熱解毒者俱不起。○一小兒十一歲患痘。第四日根盤紅活起發。因痛甚不止。至七日。形氣甚倦。痘色淡而欲陷。此因痛盛而傷元氣也。先用仙方活命飲一劑而痛止。再用八珍湯而貫靨。</p>
<p>凡風熱咳嗽。咽膈不利。用三味桔梗甘草防風湯治之。如不應。用七味人參白朮散主之。</p>
<p>愚按前症。如痘熱內作。宜用桔梗甘草防風湯。如兼痰熱咳嗽。佐以抱龍丸。若氣虛痰涎壅上。宜用人參白朮散。以補脾肺。○一小兒痘瘡十二日。患咳嗽十餘日不愈。所服皆發表化痰。余曰。此脾肺氣虛。復傷真氣而變肺癰也。不信。仍服前藥。果吐膿血。用桔梗湯而愈。○一小兒痘將愈。咳嗽。面色黃白。嗽甚則赤。用五味異功散調補而愈。</p>
<p>凡涕唾稠黏。身熱鼻乾。大便如常。小便黃赤。用十六味人參清膈散。如不應。用七味人參白朮散。</p>
<p>愚按前症。屬脾肺蘊熱。痘邪為患。用清膈散解散邪氣。若脾肺虛熱。不能司攝。用人參白朮散調補中氣。○一小兒痘赤壯熱。咳嗽痰甚。煩熱作渴。用人參清膈散一劑。諸症頓退。日用芹菜汁。旬余而靨。○一小兒痘瘡。狂喘躁熱。作渴飲冷。痰涎不利。先君用十六味清膈散、犀角地黃湯各一劑頓愈。又用當歸補血湯而愈。○一小兒痘赤狂喘。大便不利。先君以犀角地黃湯、芹菜汁而痊。○一小兒痘愈後。涕唾口乾。飲湯鼻塞。或腹作脹。先用白朮散二劑。後用六君子湯而愈。</p>
<p>凡痰實壯熱。胸中煩悶。大便堅實。臥則喘急。速用五味前胡枳殼湯治之。</p>
<p>愚按前症。若因腸胃蘊熱。宜急用前湯。緩則熱毒延內。多致有誤。○一小兒患痘赤痛。痰喘作渴。大便不利。錢密庵用前胡枳殼散一劑。諸症頓退。又用濟生犀角地黃湯二劑。月餘而愈。○一小兒第八日。根顆赤腫。脹痛作渴。大便下黑血。煩渴。痰喘。飲冷。呻吟求治。施銀臺以為血熱。毒蓄於內。用聖濟犀角地黃湯一劑。諸症悉退。又用消毒丸。及化班湯而愈。○一小兒痘根色赤。作痛發熱。口渴喜冷。大便堅實。用清涼飲一劑。痛熱少減。再劑便利渴止。卻用聖濟犀角地黃湯而安。用芹菜汁而靨。○一小兒痘根色赤。作痛。熱渴喜飲冷水。大便不利。先用五味前胡枳殼散。大便利而熱渴減。又用聖濟犀角地黃湯而安。用芹菜汁而靨。○一小兒大便不利。小便赤澀。作渴飲冷。先君用涼膈散一劑漸愈。又用濟生犀角地黃湯。及芹菜汁而痊。若乳母有肝火。兒患此症。必用加味逍遙。加黃芩、犀角。兼治其母。○一小兒痘已愈而痕赤作痛。內熱作渴。二便不利。先君用濟生犀角地黃湯。及芹菜汁而痊。後用四物黃耆而安。○一小兒痘痕白。或時癢。作渴飲湯。大便稀溏。先君用五味異功散。加當歸、黃耆而瘥。○一小兒豆痕白。時或癢。先君以為氣血俱虛。用八珍湯補之。不信。自用解毒之劑後。卒變慢脾風而歿。惜哉。</p>
<p>凡飲冰雪不知寒者。陽盛陰虛也。飲沸得不知熱者。陰盛陽虛也。陽盛則補陰。木香散加丁香、官桂。陰盛則補陽。異功散加木香、當歸每一兩藥。共加一錢。</p>
<p>愚按陽盛者。當用清涼飲以補陰。陰盛者當用異功散以補陽。須審的實而用。若或少差。死在反掌。前云乃傳寫之誤。</p>
<p>凡痘瘡首尾。若誤飲冷水。瘡靨之後。其痂遲落。或生癰腫。或成疳蝕。蓋脾胃屬土而主肌肉。水濕所傷。則津液衰少。榮衛澀滯。不能周流。故瘡痂遲落而生癰腫。</p>
<p>愚按痘癰之類。屬血熱未解而內作。外邪搏於肌膚之間。或餘毒蘊結。經絡輕則肌表津淫瘙癢。重則肢節壅腫作痛。若餘毒熾盛。先用仙方活命飲以解其毒。卻用托裡消毒散。毒氣將盡。用四君、歸、耆、以補托元氣。大凡痘瘡始末。皆系脾胃之氣所主。若飲食藥餌失宜。多致變症。故凡飲食少思。內熱晡熱者。屬脾胃氣虛血弱。佐以四君、芎、歸、黃耆、升麻。若飲食如常。發熱作痛者。屬氣血虧弱。餘毒為患。佐以射干鼠黏子湯。若飲食如常。發熱作痛。大便秘結者。屬熱毒內蘊。用大連翹飲。如不應。仙方活命飲。若根赤而作癢。血虛也。四物加牡丹皮。色白而作癢。血虛也。四君加當歸、芍藥。色赤而作痛。血熱也。四物加連翹、金銀花。腫而不潰。血氣虛也。用托裡消毒散。潰而不愈。脾氣虛也。用六君子湯。○一小兒痘毒蝕陷。敷以雄黃散。及服加味解毒散而愈。○一小兒痘毒。遍身腐潰。膿水淋漓。以經霜茅草研末。鋪於寢席。更服九味解毒散頓愈。用神效當歸膏敷之而痊。○一小兒痘毒後。腿膝腫痛。此脾腎虛而毒流注。先用活命飲四劑。腫痛頓減。再用補中益氣湯。及六味地黃丸而痊。○一小兒腿膝腫潰而膿水不止。內熱晡熱。體倦肌瘦。先君以為元氣復傷。用補陰八珍湯、六味丸。三月餘而愈。○一小兒痘已愈。兩目昏閉。先君用鼠黏子湯。加山梔、龍膽草、犀角、目開而有赤白翳。佐以蛇蛻散。外用二粉散尋愈。</p>
<p>凡瘡疹已靨未愈之間。五臟未實。肌肉尚虛。血氣未復。被風邪相搏。則津液澀滯。遂成疳蝕。宜用雄黃散、綿繭散等藥治之。久而不愈則潰。多治不起。</p>
<p>愚按前症。屬足陽明胃經。其方解毒殺蟲之劑。若毒發於外。元氣未傷者。用之多效。若胃氣傷損。邪火上炎者。用蕪荑湯、六味丸。若赤痛者。用小柴胡湯。加生地黃。肝脾疳症。必用四味肥兒丸。及人參白朮散。更佐以九味蘆薈丸。○一女子痘痂將脫。因其穢氣。以湯浴已。而身熱如炙。四肢強直如發痙然。此腠理開泄。熱毒乘虛而入。用十全大補湯一劑頓安。○一小兒痘出甚密。先四肢患毒膿潰而愈。後口患疳。涎蝕牙齦。先用大蕪荑湯、活命飲各一劑。又用清胃散加犀角。及蟬蜍丸而愈。後發熱作渴。口中作痛。服蟬蜍丸。搽人中黃而安。</p>

<h1>類集痘疹已效名方</h1>
<p><u>葛根麥門冬散</u>　治小兒熱毒斑疹。頭痛壯熱。心神煩悶。</p>
<p>葛根（三錢）　麥門冬（去心四錢）　人參（二錢）　石膏（半兩）　川升麻　甘草　茯苓（各二錢）　赤芍藥（一錢）</p>
<p>上為粗散。每服三錢。水一大盞。煎至六分。去滓。徐徐溫服。不拘時。量大小增減。</p>
<p>愚按前方。足陽明胃經之藥也。外除表邪。內清胃火。兼補元氣。若非發熱作渴。表裡有熱者。不可用。若表裡俱虛。而發熱作渴者。宜用人參麥門冬散。</p>
<p><u>生地黃散</u>　治小兒癍疹身熱。口乾咳嗽心煩者。</p>
<p>生地黃（半兩）　麥門冬（去心三錢）　杏仁　款冬花　陳皮（各二錢）　甘草（二錢半炙）</p>
<p>上為粗散。每服三錢。水一大盞。煎至六分。去滓。徐徐溫服。不拘時。量大小加減。</p>
<p>愚按前方。若肺經有熱者。宜用此方。若痰氣上壅。佐以抱龍丸。</p>
<p><u>惺惺散</u>（七味）　治小兒風熱瘡疹。時氣。頭痛壯熱。目澀多睡。咳嗽喘促。</p>
<p>桔梗（炒）　真細辛　人參　甘草　白茯苓　真川芎　白朮（各一兩）</p>
<p>上為粗散。每服三錢。水一大盞。薄荷五葉。生薑三片。同煎至六分。去滓。徐徐溫服。不拘時候。量大小加減。</p>
<p>愚按前症方。若表虛風熱所乘而致諸症者。宜用此藥。若表實內熱相搏而致諸症者。宜用升麻葛根湯。若兼作渴飲冷者。須用葛根麥門冬散。大凡瘡疹未出已出之間。多增寒壯熱。身體疼痛。大便黃稠。此正病也。若無他疾。不必服藥。</p>
<p><u>四味升麻葛根湯</u>　治初發熱。痘疹未明。宜用此湯以散之。</p>
<p>白芍藥（炒）　川升麻（一兩）　甘草　葛根（一兩半）</p>
<p>上為粗散。每服三錢。水一大盞。煎至六分。去滓。不拘時。徐徐溫服。</p>
<p>愚按前方。胃經發表之劑。表實而熱毒壅滯於肌肉者。須用此藥以疏泄之。恐虛其表而痘毒不能托出也。</p>
<p><u>十一味異功散</u></p>
<p>木香　大腹皮　人參　桂心　赤茯苓　青皮　前胡　訶梨勒（薑製）　半夏（薑製）　丁香　甘草（炙各三錢）</p>
<p>上為粗散。每服三錢。水一大盞。生薑三片同煎至六分。去滓。空心溫服。量大小以意加減。</p>
<p>愚按前方。治痘瘡已出未愈之間。其瘡不光澤。不起發。不紅活。或已出一日至五七日間。或泄瀉作渴。或肚腹作脹。氣促作喘。或身雖熱而腹脹。足指冷。或身熱作渴。或身熱而驚悸腹脹。或身熱汗出不止。或氣急寒戰。咬牙。或渴而飲水愈渴。或瘡欲靨而不靨。或瘡痂欲落不落。而反腹脹渴瀉。足指寒冷。或驚悸寒戰咬牙。此脾胃終變虛寒。津液衰少。此發內經微止。陰陽蘊奧。非神於朮者。豈能言哉。前症乃陽氣內虛寒而外假熱。如癰疽脾胃虧損。諸臟虛寒之敗症。急用前散以救胃氣。亦有可生者。</p>
<p><u>十二味異功散</u></p>
<p>木香（三錢半）　官桂（二錢去粗皮）　當歸（三錢半）　人參（二錢半）　茯苓（一錢）　陳皮　厚朴（二錢半薑製）　白朮（二錢）　半夏（薑製一錢）　丁香　肉豆蔻（二錢半）　附子（泡去皮一錢半）</p>
<p>上為粗散。每服三錢。水一大盞半。生薑五片。肥棗三枚。煎至六分。去滓。空心溫服。三歲兒作三服。五歲兒作兩服。一周兩歲兒作三五服。病有大小。以意加減。此藥家傳五世。累經效驗。</p>
<p>愚按前方。治痘瘡已出未出。不起發。不光澤。不紅活。謂之表虛。宜用此藥治之。若已出未愈。瘡不光澤。或不起發。不紅活。或腹脹作渴。泄瀉氣促。謂之表裡虛寒。急用此藥送豆蔻丸。或十一日間不靨。壯熱。悶亂不寧。臥則煩渴。咬牙。手足指冷。數飲沸湯而不熱。圍火重衾而仍寒。悉屬表裡虛寒也。王太僕云。大寒而盛。熱之不熱。是無火也。當益其心火。急用前藥。以回其陽。亦有生者。</p>
<p><u>肉豆蔻丸</u>（七味）　治瀉水穀。或白或淡黃。不能止者。</p>
<p>木香　縮砂仁（二錢）　白龍骨（半兩）　訶子肉（半兩）　赤石脂（七錢半）　枯白礬（七錢半）　肉豆蔻（半兩）</p>
<p>上為細末。稠麵糊為丸。如黍米大。一周歲兒。每服三五十丸。三歲兒服百丸。溫米飲下。瀉甚者。煎木香散。或異功散送下。瀉止住服。不止多服。</p>
<p>愚按前方。治陽氣虛寒。腸滑泄瀉之澀劑。蓋腎主大便。若因腎氣不固而致前症者。宜用木香散送四神丸。如不應。急煎六君子湯送四神丸補之。蓋豆蔻丸澀滯之功多。補益之功少也。</p>
<p><u>人參麥門冬散</u>　治痘瘡微渴（一名麥門冬散）</p>
<p>麥門冬（一兩）　人參　甘草（炙）　陳皮　白朮（半兩）　厚朴（薑製各半兩）</p>
<p>上為粗散。每服三錢。水一大盞。煎至六分。去滓。徐徐溫服。不拘時。量大小加減。</p>
<p>愚按前方。若痘瘡熱毒。氣虛作渴。宜用之。若因氣虛弱作渴。用人參白朮散。</p>
<p><u>消毒散</u>　治痘瘡六七日間。身壯熱。不大便。其脈緊盛者。用此藥以微利之。（一名消毒飲）</p>
<p>牛蒡子（四兩炒杵）　荊芥穗　甘草（炙各一兩）</p>
<p>上為粗散。每服三錢。水一大盞。煎至八分。去滓。不拘時。徐徐溫服。</p>
<p>愚按前方。若毒在肌肉。尚未能盡發而致斯症。脈浮而緊者。最宜此藥。疏解其毒。若痘頓輕。脈沉而緊者。毒在臟腑。宜用前胡、枳殼疏通。以絕其源。其痘尤輕。</p>
<p><u>柴胡麥門冬散</u>　治痘瘡壯熱。經日不止。更無他症。此藥治之。（即六味柴胡麥門冬散）</p>
<p>柴胡（二錢半）　龍膽草（炒一錢）　麥門冬（三錢）　甘草（炙）　人參　黑參（各一錢半）</p>
<p>上為粗散。每服三錢。水一大盞。煎至六分。去滓。不拘時。徐徐服。量大小加減。</p>
<p>愚按前方。若痘瘡表熱。根盤色赤。焮痛。作渴飲冷。或兩目作痛。或素有肝火而患痘瘡者。尤宜用之。</p>
<p><u>射干鼠黏子湯</u>　治痘瘡壯熱。大便堅實。或口舌生瘡。咽喉腫痛。皆餘毒所致。</p>
<p>鼠黏子（四兩炒杵）　甘草（炙）　升麻　射干（各一兩）</p>
<p>上為粗散。每服三錢。水一大盞。煎至六分。去滓。徐徐溫服。</p>
<p>愚按前方。若痘瘡初出。發熱焮痛。根盤赤盛。或咽喉口舌疼痛。作渴飲引者宜用。若因胃氣虛弱發熱而致前症者。宜用人參麥門冬散。</p>
<p><u>桔梗甘草防風湯</u>　治風熱咽喉不利。</p>
<p>桔梗（炒）　甘草（炙）　防風（各等分）</p>
<p>上為粗散。每服三錢。水一大盞。煎至六分。去滓。徐徐溫服。量大小加減。</p>
<p>愚按前方。若上焦風熱。或痰涎上攻咽喉。下利。或口舌生瘡。作渴引飲者。須用此藥。發散解毒。痘雖出。亦在輕淺。</p>
<p><u>人參清膈散</u>　治涕唾稠黏。身熱鼻乾。大便如常。小便黃赤。宜用此方治之。</p>
<p>人參　柴胡　當歸　芍藥　知母（炒）　桑白皮　白朮（炒）　黃耆（炒）　紫菀　地骨皮　茯苓　甘草　桔梗（炒各一兩）　黃芩（半兩）　石膏　滑石（各一兩半）</p>
<p>上為粗末。每服三錢。水一大盞。生薑三片同煎至六分。去滓。不拘時。徐徐溫服。量大小加減。</p>
<p>愚按前症。即癰疽因熱毒蘊結於臟腑經絡之間者。當用此藥疏導托裡。調和榮衛。使邪氣退則元氣不傷。而痘瘡易愈也。</p>
<p><u>前胡枳殼散</u>　治痰實壯熱。胸中煩悶。大便堅實。臥則喘急。</p>
<p>前胡（一兩）　枳殼　赤茯苓　大黃　甘草（炙各半兩）</p>
<p>上為粗散。每服三錢。水一大盞。煎至六分。去滓。不拘時。量大小加減。如身溫脈微並瀉者。不可服。</p>
<p>愚按前症。若屬肺胃實熱。氣鬱痰滯。大便秘結。小便赤澀。煩渴飲冷。身熱脈數者宜用之。以表散外邪。疏通內臟。使邪氣不壅滯。且痘瘡輕而易愈也。</p>
<p><u>人參白朮散</u>　治痘瘡已靨。身熱不退。此藥清神生津。除煩止渴。</p>
<p>人參　白朮　藿香葉　木香　甘草　白茯苓（六味各一兩）　乾葛（二兩）</p>
<p>上為粗散。每服三錢。水一大盞。煎至六分。去滓。不拘時。徐徐服。</p>
<p>愚按前症。若痘瘡已靨身熱。或津液少而口乾引飲者。胃氣虛弱也。宜用人參白朮散。若腹脹泄瀉。口乾足指寒冷者。脾氣虛寒也。宜用十一味木香散。若形寒惡寒。嘔吐不食。腹脹瀉渴等症。乃脾氣虛寒下陷也。用六君子加升麻、薑桂。如不應。急加丁香。若發熱煩燥。身熱惡衣。屬血脫髮躁。用當歸補血湯。大凡痘瘡。若脾氣虛弱出不快者。誤以為熱毒壅盛。用涼藥宣利解散。致脾胃受傷。元氣愈虛。使瘡不起發。不充滿。不結靨。不成痂。而癢塌煩躁喘渴。死者多矣。凡痘瘡首尾不宜與水。則瘡靨之後。其痂落遲。或生癰腫。治失其法。必成疳蝕瘡。血水不絕。甚則面黃唇白。多致難愈。蓋脾胃屬土。而主肌肉故也。</p>
<p><u>韶粉散</u>　治小兒痘瘡才愈。而毒氣尚未全散。瘡痂雖落。其瘢猶黯。或凹凸肉起。當用此藥塗之。</p>
<p>韶粉（一兩）　輕粉（一錢）</p>
<p>上研和。入煉豬脂油拌勻如膏。薄塗瘡瘢上。如痘痂欲落不落。當用此方。</p>
<p>羊𩩅骨髓（一兩）</p>
<p>上煉入輕粉一錢。研成白膏。瓷合盛之。塗瘡上。○如痘瘡癢。誤搔成瘡。及瘡痂欲落不落。用上等白蜜塗之。其痂自落。亦無紫黑瘢痕。神妙。</p>
<p>愚按前症。若痘瘡痕赤而作癢。屬血虛而有熱也。佐以四物、牡丹皮。若痕白而作癢。氣虛而有熱也。佐以四君、芎歸。瘡痂欲落不落者。脾經血氣虛。八珍湯。若發熱而大便秘結者。腸胃內熱也。犀角消毒丸。發熱而大便調和者。肺胃熱也。麥門冬散。膿水淋漓者。肌表熱也。用敗草散敷之。</p>
<p><u>雄黃散</u>　治小兒因痘瘡。牙齦生疳蝕瘡。</p>
<p>雄黃（一錢）　銅綠（二錢）</p>
<p>上二味同研極細。量瘡大小干糝。</p>
<p><u>綿繭散</u>　治小兒因痘瘡餘毒。肢體節⿰骨界上有疳蝕瘡。膿水不絕。</p>
<p>出蛾綿繭（不拘多少）</p>
<p>上用生白礬捶碎。實繭內。以炭火燒礬汁。干。取出為末。干貼疳瘡口內。如腫臖作痛。更服活命飲。</p>
<p>愚按雄黃散。清肝殺蟲解毒。外治之方也。其症所感之經。與所致之因。各有不同。若因手足陽明經蘊熱所致者。用犀角消毒散。若因脾經疳熱者。用大蕪荑湯。若因腎經虛熱者。用地黃丸。若因肝經疳熱者。用蕪荑湯送大蘆薈丸。○其綿繭散總治瘡毒。膿水淋漓。收斂之外劑。若果系內無餘毒而未痊者。宜用斂之。若因血氣虛而不斂。宜用托裡散。若發熱腫痛。大便不結。用仙方活命飲。更以隔蒜灸法。若腫痛作渴。大便秘結。用四順清涼飲。若大便已通。腫痛未退。仍用活命飲。若發熱倦怠。大便調和。用八珍湯加犀角。如疳蝕未應。急用隔蒜灸。若發熱口乾。肢體倦怠。用八珍湯加黃耆。若飲食少思。肢體倦怠。用五味異功散加當歸。若膿水不絕而發熱。用四物、參、耆、丹皮。若膿水不絕而惡寒。用四君、歸、耆。惡寒發熱者。用八珍、黃耆。若乳母肝經血虛發熱。用加味逍遙散。若肝經因怒發熱。用加味小柴胡湯。（若肝經因郁發熱。用加味歸脾湯。仍參前痘瘡首尾誤飲水證。）</p>
<p><u>穀精草散</u>　治小兒痘瘡已靨。眼目翳膜。遮障瞳人。癮澀淚出久而不退。或十二三日。瘡痂已落。其瘡瘢猶黯。或凹或凸。此肌肉尚嫩。不可澡浴。及食炙爆辛辣有毒之物。恐熱毒熏於肝膈。目生翳障。若不能守禁而致患者。須用此治之。</p>
<p>穀精草（一兩）　生蛤粉（二兩）</p>
<p>上為細末。以獖豬肝一葉。用竹刀批片。糝藥在內。用草繩縛定。入瓷器內。量用水慢火煮熟。令兒食之。</p>
<p>愚按前症。若痘瘡愈後。餘毒入於肝經而作痛者。宜用此方。羊肝散亦效。若肝經熱毒。眼睛作痛。佐以小柴胡湯。加生地黃。或犀角地黃湯。</p>
<p><u>解毒湯</u>　治一切熱毒腫痛。或風熱搔癢脾胃。</p>
<p>黃連（三分）　金銀花　連翹（各五分）</p>
<p>上水煎服。</p>
<p>愚按前症。當審其臟腑部分。及各隨所因而治之。若在乳下。必當兼治其母。</p>
<p><u>參湯散</u>　治水痘</p>
<p>地骨皮（半分炒）　麻黃（一分去節）　人參（一分）　滑石（半分）　大黃（一分濕紙煨熟）　知母羌活（各一分）　甜葶藶（一分用濕紙炒）　甘草（炙半分）</p>
<p>上為末。每服半錢。水一小盞。入小麥七粒同煎。至十數沸。每服三五匙。不可多服。</p>
<p>愚按前方。發表散邪。疏通內熱之峻劑。若遍身作痛。壯熱煩躁。作渴飲冷。大便秘結。小便澀滯。喘嗽等症。宜用此方。或前胡枳殼散。然水痘多屬表邢。若但發熱飲引。小便赤色者。當用升麻葛根湯。如無他症。不必用藥也。</p>
<p>上小兒瘡疹。無正方論。雖有王譚錢氏之書。止見其方。未見其源。療之者往往以藥宣利解散。因耗傷真氣。遂至不救者多矣。深可痛憫。文中今將祖父秘傳方論集為一卷。蓋守此方三十餘年。全活者甚眾。百不失一。今合廣其傳。使患者無枉夭之禍。醫者有活人之功。此僕之夙心也。</p>

<h1>附方</h1>
<p><u>三痘飲</u>　治天行痘瘡。始覺即服之。多者必少。少者不出等症。</p>
<p>小赤豆　黑豆　綠豆　甘草節（五錢）</p>
<p>上水煎熟。任兒食之七日。自不發。</p>
<p><u>紫草木通湯</u>　治痘疹出不快。</p>
<p>紫草　人參　木通　茯苓　糯米（各等分）　甘草（減半）</p>
<p>上每二錢。水煎服。</p>
<p><u>升均湯</u>　治痘瘡已出不勻。或吐嘔發熱作渴。</p>
<p>升麻　乾葛　芍藥（炒）　人參　白朮（炒）　茯苓　甘草　紫草（如無紅花代之）</p>
<p>上每服三五錢。姜水煎。</p>
<p><u>參耆內托散</u>　治痘瘡裡虛發癢。或不潰膿。或為倒靨等症。</p>
<p>人參　黃耆（炒）　當歸　川芎　厚朴（薑製）　防風　桔梗（炒）　白芷　官桂　紫草　木香　甘草</p>
<p>上入糯米一撮。水煎服。仍量兒加減。</p>
<p><u>紫草快班湯</u>　治痘疹血氣不足。不能發出。色不紅活等症。（即紫草湯）</p>
<p>紫草　人參　白朮　茯苓　當歸　川芎　芍藥　木通　甘草　糯米</p>
<p>上每服二錢。水煎。</p>
<p><u>人參胃愛散</u>　治痘瘡已發未發。吐瀉不止。不思飲食等症。</p>
<p>人參　藿香　紫蘇　木瓜　丁香　茯苓　甘草　糯米</p>
<p>上每服三錢。薑棗水煎。</p>
<p><u>紫草木香湯</u>　治痘瘡裡虛。癢塌黑陷。悶亂。</p>
<p>紫草　木香　茯苓　白朮　人參　甘草（炒）　糯米</p>
<p>上每服三錢。水煎。</p>
<p><u>大如聖飲子</u>　治瘡疹癍痘。毒攻咽嗌。腫痛熱渴。或成腫毒不消等症。</p>
<p>桔梗　甘草　鼠黏子　麥門冬（五錢）</p>
<p>上每服二錢。水煎。</p>
<p><u>四聖散</u>　治痘疹出不快。及倒靨。</p>
<p>紫草茸　木通　甘草（炙）　枳殼（麩炒）　黃耆（各等分）</p>
<p>上每服二錢。水煎。</p>
<p><u>獨聖散</u>　治痘瘡倒靨陷伏。用穿山甲取前足嘴上者。燒存性為末。以木香湯入少酒服之。</p>
<p><u>快透散</u>　治痘瘡出不快等症。</p>
<p>紫草　蟬蛻　木通　芍藥　甘草（炙各等分）</p>
<p>上每服二錢。水煎。</p>
<p>愚按海藏先生云。身後出不快。足太陽經也。用荊芥、甘草、防風。身前出不快。手陽明經也。用升麻葛根湯。四肢出不快。足陽明經也。用防風芍藥甘草湯。此皆解毒升發之劑也。不可不知。</p>
<p><u>鼠黏子湯</u>　治癍疹稠密身熱等症。</p>
<p>鼠黏子（炒）　當歸　甘草（炙各一錢）　柴胡　連翹　黃芩　黃耆（各一錢半）　地骨皮（二錢）</p>
<p>右每服二錢。水煎。</p>
<p><u>紫草散</u>　治痘疹黑陷。氣血虛弱。瘡疹不起。</p>
<p>紫草　甘草　黃耆（炙）　糯米（各一錢半）</p>
<p>上水煎服。</p>
<p><u>益元散</u>　治痘疹初起。煩躁作渴等症。</p>
<p>滑石（六錢）　甘草（一兩）</p>
<p>上各另為末。每服五六分。白湯送下。</p>
<p><u>活血散</u>　治痘疹血虛。熱已出未盡煩躁不寧。腹疼。</p>
<p>白芍藥（一兩酒炒）　</p>
<p>上為末。每服一匙。糯米湯調下。荔枝湯亦可。對四君子湯。加歸、耆。名參歸活血散。</p>
<p><u>參耆四聖散</u>　治痘疹有熱出至六七日。不能長。不生膿。或作癢。</p>
<p>人參　黃耆（炒）　白朮（炒）　茯苓　當歸　芍藥　川芎（各五分）　紫草（如無紅花代之）　木通　防風（各三分）　糯米（二百粒）</p>
<p>上水一盞。煎半盞。徐徐服。</p>
<p><u>人參透肌飲</u>　治痘瘡虛而有熱。雖能出快。長不齊整。隱於肌膚間者。</p>
<p>人參　紫草（如無紅花代之）　白朮　茯苓　當歸　芍藥　木通　蟬蛻　甘草　糯米（各等分）</p>
<p>上每服三錢。水一盞煎半。徐徐服。</p>
<p><u>大連翹飲</u>　治積熱。大小便不利。及痘後餘毒不解。肢體患瘡或丹瘤。遊走不止。</p>
<p>連翹　瞿麥　荊芥　木通　赤芍藥　當歸防風　柴胡　滑石　蟬蛻　甘草（各一錢）　山梔（炒）　黃芩（炒各五分）</p>
<p>上每服三錢。水煎。一歲。每服一二匙。三五歲者。每服數匙。</p>
<p>愚按前方。苦寒辛散。發散肌表。疏通內臟之劑。若表裡實熱。煩躁飲冷。大便不通。小便秘結者。最宜用之。慎不可過劑。恐復傷胃氣而變他症也。若妄發之則成斑爛。妄下之則成虛脫。</p>
<p><u>胡荽酒</u>　治穢氣使痘瘡出快。</p>
<p>上用胡荽一把。以好酒二盞。煎一兩沸。令乳母每含一兩口。噴兒遍身。勻噴頭面。房中須燒胡荽香。能闢除穢氣。使痘疹出快。煎過胡荽。懸掛房門上最妙。</p>
<p>愚按前方。最宜用之。若痘疹已出而飲食少思。宜用棗炙之。兒聞棗香。尤能開胃氣。進飲食。解毒氣。若因飲食停滯未及消導。遂用此方。恐反助其邪。以生濕熱。則成痘毒也。</p>
<p><u>甘露飲子</u>　治積熱及痘後咽喉腫痛。口舌生瘡。齒斷宣腫。</p>
<p>生地黃（炒）　麥門冬（去心焙）　熟地黃　天門冬（去心）　黃芩（炒）　石斛　枳殼（麩炒）　枇杷葉（去毛）　茵陳　甘草（炙各等分）</p>
<p>上每三錢。水煎。每服三五匙。不可多服。</p>
<p>愚按前方。涼血解毒。除濕清熱。寒中之劑。治者。審之。</p>
<p><u>托裡散</u>　治痘毒。元氣虛弱。或行克伐。不能潰散用之。未成自消。已成自潰。</p>
<p>人參　黃耆（炒各二錢）　當歸（酒洗）　白朮　陳皮　熟地黃　茯苓　芍藥（炒各一錢五分）　甘草（炙五分）　</p>
<p>上三五錢。水煎服。</p>
<p><u>托裡消毒散</u>　治痘毒。氣血虛弱。不能起發。腐潰收斂。或發寒熱。肌肉不生。　</p>
<p>人參　黃耆（炒）　當歸（酒洗）　川芎　芍藥（炒）　白朮（炒）　陳皮　茯苓（各一錢）　金銀花　連翹　白芷（各七分）　甘草（五分）</p>
<p>上每服三五錢。水煎服。</p>
<p><u>八正散</u>　治下焦積熱。大小便不通。或小便淋漓。脈症俱實者。</p>
<p>大黃（酒炒）　車前子（炒）　瞿麥　萹蓄　山梔（炒）　木通（各一錢）　滑石（煅二錢）　甘草（一錢）</p>
<p>上每二錢。水煎服。</p>
<p><u>涼膈散</u>　治上焦實熱煩渴。面目赤熱。頭昏咽燥。咽痛口瘡。便溺赤澀。狂言譫語。睡臥不安。　</p>
<p>大黃　朴硝　甘草（各二兩）　連翹　梔子仁　薄荷葉（各三錢）</p>
<p>上為末。每服一錢。竹葉蜜些少。煎服。</p>
<p><u>解毒防風湯</u>　治痘瘡毒氣熾盛。</p>
<p>防風　地骨皮　黃耆　白芍藥　荊芥　牛蒡子</p>
<p>上每服四錢。水煎服。或為末。白湯調下。</p>
<p><u>人參理中湯</u>　治中氣虛熱。</p>
<p>人參　白朮（炒）　甘草（炙各等分）</p>
<p>上每服一錢。薑棗水煎服。為末。薑汁糊丸綠豆大。每服二三十丸。白湯下亦可。</p>
<p><u>六君子湯</u>　治脾胃虛弱。不思乳食。或嘔吐泄瀉。飲食不化。或時患飲食停滯。</p>
<p>人參　白朮　茯苓（各二錢）　陳皮　半夏　甘草（炙各一錢）</p>
<p>上每服二三錢。薑棗水煎。</p>
<p><u>補中益氣湯</u>　治中氣不足。困睡發熱。或元氣虛弱。感冒風寒諸症。</p>
<p>黃耆（炙）　人參　白朮（炒）　甘草（炙）　當歸　陳皮（各五分）　升麻　柴胡（各一分）</p>
<p>上薑棗水煎。</p>
<p><u>瀉黃散</u>　治脾胃實熱。</p>
<p>藿香葉　甘草（各七錢五分）　山梔仁（一兩）　石膏（五錢）　防風（二兩）</p>
<p>上用蜜酒微炒為末。每服一二錢。水煎。</p>
<p><u>五味異功散</u>　治脾胃虛弱。吐瀉不食。</p>
<p>人參　茯苓　白朮　甘草（炙）　陳皮（各等分）</p>
<p>上為末。每服三錢。薑棗水煎。</p>
<p><u>四君子湯</u>　治脾虛。飲食不化。或泄瀉嘔吐。</p>
<p>人參　白茯苓　白朮　甘草（炙各五分）</p>
<p>上水煎服。</p>
<p><u>四物湯</u>　治肝脾血虛發熱。日晡益甚。或煩躁不寐。</p>
<p>當歸　熟地黃（各二錢）　白芍藥（炒二錢）　川芎（五分）</p>
<p>上作二劑。水煎服。</p>
<p><u>桔梗湯</u>　治咳嗽吐膿。痰中有血。已成肺癰。</p>
<p>桔梗（炒）　貝母　當歸（酒浸）　栝蔞仁　枳殼（麩炒）　薏苡仁　桑白皮（炒）　百合（蒸各一錢五分）　五味子（炒）　甜葶藶（炒）　地骨皮　知母（炒）　甘草節　防己　黃耆（炒）　杏仁（各五分）</p>
<p>上每服一二錢。水煎。</p>
<p><u>四順清涼飲</u>　治積熱。頰赤作渴。四肢驚掣。大便秘澀。</p>
<p>赤芍藥　當歸　甘草　大黃（各等分）　</p>
<p>上每服一錢。水煎。</p>
<p><u>蟾蜍丸</u>　治無辜疳症。一服虛熱退。二服煩渴止。三服瀉痢愈。</p>
<p>蟾蜍（一枚。夏月溝渠中。取腹大不跳不鳴。身多𤸔者。）</p>
<p>上取糞蛆一杓置桶中。以屎浸之。卻將蟾蜍跌死。投與蛆食。一晝夜。用布袋或蛆置急流中。一宿取出。瓦上焙乾為末。入麝香一字。粳米飯丸麻子大。每米服二三十。丸飲下甚效。</p>
<p><u>人參敗毒散</u>　治傷風時氣寒熱。咳嗽。</p>
<p>人參　茯苓　甘草（炒）　前胡　川芎　羌活　獨活　桔梗　柴胡　枳殼（各等分）</p>
<p>上為末。每服一二錢。生薑薄荷水煎。</p>
<p><u>仙方活命飲</u>　治一切瘡毒未成。內消已成。即潰。此消毒排膿止痛之聖藥也。若膿出而腫痛不止。元氣虛也。當用托裡散之類。</p>
<p>穿山甲　白芷　防風　沒藥　甘草　赤芍藥　當歸尾　乳香　天花粉　貝母（各一錢）　金銀花　陳皮（各三錢）　皂角刺（二錢）</p>
<p>上每服二三錢。酒水各半煎。</p>
<p><u>神效隔蒜灸法</u>　治痘疔毒氣熾盛。使諸痘不能起發。已起發者不能貫膿。已貫膿者不能收靨。或大痛。或麻木。痛者灸至不痛。不痛者灸至痛。其毒隨火而散。京師嘗見治此者。以線針挑破出毒血。諸毒隨時貫膿。若挑破不痛不出血者難治。若用此法灸之即知痛。更用針挑破。紫血隨出。諸痘隨貫。亦有生者。其法用大蒜頭切三分厚。安痘疔上。用小艾炷於蒜上灸之。每五壯易蒜再灸。若紫血出後。腫痛不止。尤宜當灸。治者審之。</p>
<p><u>神效當歸膏</u>　治痘毒津淫。或湯火等瘡。不問已潰未潰。</p>
<p>當歸　黃臘　生地黃（各一兩）　麻油（六兩）</p>
<p>上先將當歸、地黃入油煎黑。去滓。入臘溶化。候冷攪勻。即成膏矣。</p>
<p><u>蛇蛻散</u>　治痘毒目翳。</p>
<p>蛇蛻（二錢為末）　栝蔞仁（五錢研爛）</p>
<p>上用羊肝一片批開。入藥末二錢。線紮緊。用米泔煮熟。頻與兒食。或乳母食。</p>
<p><u>荊芥甘草防風湯</u>　解痘毒。</p>
<p>荊芥　甘草　防風（各等分）</p>
<p>上每服一錢。水煎。</p>
<p><u>防風芍藥甘草湯</u>　解痘毒。</p>
<p>防風　芍藥　甘草（各等分）</p>
<p>上每服一錢。水煎。</p>
<p><u>麻黃甘草湯</u>　治表實痘毒熾盛。</p>
<p>麻黃（五分）　生甘草（三分）</p>
<p>上水煎服。</p>
<p><u>輕粉散</u>　治出痘。眼內生翳。</p>
<p>真輕粉　黃丹（各等分）</p>
<p>上研。左眼有翳。吹入右耳。右眼有翳。吹入左耳。更以綠豆皮、穀精草、白菊花、各一兩。為末。每服三錢。乾柿一枚。米泔一盞煎乾。將柿去核食之。不拘時候。日三枚。</p>
<p>成都方士禹太和去治痘瘡黑陷垂死者。用壁間喜蜘如黃豆者一枚。擂爛。若一歲兒用雄黃一釐。二歲用二釐。十歲者一錢。再同蛛蜘研勻。用好燒酒一杯調和。徐徐服之。余意此方即同前十二味。與十一味異功散之相類也。若因陽氣虛寒。不能營運周身。以致四肢逆冷。腹脹唇青。其色黑陷者。宜用燒酒。若因元氣虛乏。或色淡白。隱隱見於肌膚。而不能起發者。宜用陳酒亦可。不可拘滯於燒酒也。若小兒未周歲者。宜酌量與。與之亦不可拘於杯許也。又有一等氣血俱虛者。或色淡紅而不光澤。又不起發。或驚悸咬牙。用紫草與紅花。以陳酒煮濃。煎與兒服之。亦可以保其全生也。用者宜審諸。</p>
<p><u>抱龍丸</u>　治痰熱喘嗽。發熱。驚悸不安。亦能發痘瘡。</p>
<p>膽星（四兩）　天竺黃（一兩）　雄黃　硃砂（各五錢）　射香（少許）</p>
<p>上為細末。用甘草一斤煮汁。為丸。每一兩作二十丸。用薄荷或燈心草湯化下。</p>
<p>造南星法。南星不拘多少。臘月臘水浸洗。切塊曬乾。為末。用黃牛膽汁拌勻。仍用牛膽殼裝入填滿。以線扎口。懸掛當風處陰乾。隔年方可用。</p>
<p>愚按前方。清熱豁痰利氣之藥。過劑則脾肺復傷而反不愈。或更加胸腹作脹。飲食作嘔者。宜用人參白朮散培補中氣。</p>
<p><u>五福化毒丹</u>　治胎毒及痘後頭面生瘡。眼目腫痛。</p>
<p>生地黃　熟地黃　天門冬（去心）　麥門冬（去心）　玄參（各三兩）　甘草　甜硝（各三兩）　青黛（一兩五錢）</p>
<p>上為末。煉蜜為丸芡實大。每服一丸。白湯化下。</p>
<p>愚按前方。生血涼血解毒。寒中之劑。用之得宜。殊有良驗。不過一二丸。</p>
<p><u>犀角解毒丸</u>　治諸積熱。及痘疹後餘毒生瘡。</p>
<p>生地黃　防風　當歸　犀角屑（鎊）　荊芥（各一兩）　牛蒡子（杵炒）　赤芍藥　連翹　桔梗（各七錢）　薄荷　黃芩（炒）　甘草（各五錢）</p>
<p>上為末。煉蜜丸芡實大。每服一丸。薄荷湯下。</p>
<p>愚按前方。清熱解表。涼血破血。消毒。損胃之劑。多不過一二服。大凡痘毒。當參前痘瘡。誤飲冷水。韶粉散治法用之。余仿此。</p>
<p><u>敗草散</u>　治痘瘡過搔成瘡。膿血淋漓。謂之斑爛。用屋爛草。或蓋牆爛草多年者佳。如無。曠野生者尤佳。為末搽之。</p>
<p>愚按前症。亦有氣血虛熱而不愈者。如遍身患者。須多摻鋪席上。令兒坐臥。其瘡即愈。</p>
<p><u>羊肝散</u>　治痘瘡入眼。或無辜疳氣入眼。</p>
<p>蜜蒙花　青箱子　決明子　車前子（炒）</p>
<p>上為末。用蜜蒙花末三錢。余藥各一錢拌勻。用羊肝一大葉。薄批摻上。濕裹煨熟。空心食之。</p>
<p>愚按前症。若因肝經風熱傷血。宜用本方。若因肝經血虛風躁。宜用四物湯。加山梔、釣藤鉤、牡丹皮。若因肝經血虛生風。或腎水不能生肝木。宜用六味丸。若成肝疳者。用六味地黃丸以滋肝腎。用四味肥兒丸。加人參、白朮以補肝脾。</p>
<p>一小兒痘瘡。目生昏翳。或作或徹。服退翳之藥不愈。診之脈弦細而數。此乃肝腎有疳症。余用九味蘆薈丸。及六味地黃丸。又與輕粉黃丹散尋愈。</p>
<p>一小兒患兩目赤腫。痛不可當。此肝火為患。用穀精草數劑而愈。</p>
<p>一小兒痘愈後。眼痛不開。用犀角地黃湯。加柴胡湯。一劑而開。又生赤翳迷滿。仍用前藥加穀精草。治之而愈。</p>
<p><u>蟬菊散</u>　治癍瘡入眼。或病後生翳障。</p>
<p>蟬蛻（洗淨去土）　白菊花（各等分）</p>
<p>上每服二錢。水一盞。入蜜少許。煎乳。食後。量兒大小與之。</p>
<p><u>羌菊散</u>　治痘毒上攻。生翳拜。暴赤羞明。</p>
<p>羌活　蟬蛻　防風　蛇蛻　菊花　穀精草　木賊　甘草　山梔子　白蒺藜　大黃　黃連　沙苑蒺藜（各等分）</p>
<p>上為末。每服一錢。清水泔溫暖調下。</p>
<p><u>丹粉散</u>　治痘毒。膿水淋漓。</p>
<p>輕粉　黃丹（各五分）　黃連末（二錢）</p>
<p>上研勻。搽患處。</p>
<p><u>羚羊角散</u>　治小兒癍疹後。餘毒不解。上攻眼目。生翳羞明。眵淚俱多。紅赤腫閉。</p>
<p>羚羊角（鎊）　黃芩　黃耆　草決明　車前子　升麻　防風　大黃　芒硝（各等分）</p>
<p>上以水一盞。煎半盞。去滓。稍熱服。</p>
<p><u>消毒化癍湯</u>　治小兒癍疹。未滿二十一日而目疾作者。餘症上。（即消毒救苦湯）</p>
<p>羌活（五分）　藁本（二分）　細辛（一分）　黃連（三分）　黃芩（一分）　酒芩（二分）　酒柏（三分）　生地黃（三分）　麻黃（五分）　升麻（五分）　白朮（一分）　蒼朮（二分）　生甘草（一分）　吳茱萸（半分）　陳皮（一分）　紅花（半分）　蘇木（一分）　當歸（三分）　連翹（三分）　防風（五分）　川芎（二分）　葛根（一分）　柴胡（二分）</p>
<p>上作一服。水二盞。煎至一盞。去滓。稍熱服。</p>
<p><u>穀精草散</u>　治痘疹已靨。翳膜遮障瞳子等症。</p>
<p>穀精草（一兩）　蛤粉　黑豆（各二兩）</p>
<p>上為末。用雄豬肝一葉。竹刀批開。摻藥在內。以麻線縛定。砂罐內水煮熟。令兒食之。</p>
<p><u>當歸補血湯</u>　治血氣損傷。或忘服峻劑。致氣血益虛。肌熱。大渴引飲。目赤面紅。脈洪大而虛。重按全無此病。多得於飢飽勞役者。</p>
<p>黃耆（炙一兩）　當歸（三錢酒製）</p>
<p>上水煎。乳母同服。</p>
<p><u>濟生犀角地黃湯</u>　治鬱熱不解。經絡隨氣湧泄。為衄血。或清道閉塞。流入胃脘。吐血。或余血停滯。面色痿黃。大便色黑者。</p>
<p>犀角　生地黃　白芍藥　牡丹皮（各一錢）</p>
<p>上水煎服。乳母同服。</p>
<p><u>四神丸</u>　治脾胃虛弱。大便不實。飲食不思。或泄利腹痛等症。</p>
<p>肉豆蔻（二兩）　補骨脂（四兩）　五味子（二兩）　吳茱萸（浸炒一兩）　</p>
<p>上為末。生薑八兩。紅棗一百枚煮熟。取棗肉和末。丸桐子大。每服五七十丸。空心或食前白湯服。去五味子、吳茱萸。名二神丸。</p>
<p><u>四味肥兒丸</u>　治小兒食積。五疳。或白禿。體瘦肚大。筋青。發稀成穗。或遍體瘡疥等症。</p>
<p>蕪荑（炒）　神麯（炒）　麥糵（炒）　黃連（各等分）</p>
<p>上為末。豬膽汁丸黍米大。每服一二十丸。木通煎湯下。</p>
<p><u>九味蘆薈丸</u>　治小兒肝脾疳積。體瘦熱渴。大便不調。或瘰癧結核。耳內生瘡等症。</p>
<p>胡黃連　黃連　蘆薈　木香　蕪荑（炒）　青皮　白雷丸　鶴膝草（各一兩）　麝香（三錢）</p>
<p>上為末。蒸餅糊丸麻子大。每服一錢。空心白湯下。</p>
<p><u>大蕪荑湯</u>（一名梔子茯苓湯。）　治小兒脾疳少食。發熱作渴。大便不調。發黃脫落。面黑便清。鼻下生瘡。能乳、食土等症。</p>
<p>山梔（三分）　黃柏　甘草（炙各二分）　蕪荑（五分）　黃連　防風（各二分）　麻黃　羌活　柴胡（各三分）　白朮　茯苓　當歸（各四分）</p>
<p>上每服二三錢。水煎。</p>
<p><u>濟生歸脾湯</u>　治脾血虧損。健忘驚悸等症。</p>
<p>人參　黃耆　茯神（各一錢）　甘草（炙五分）　白朮（炒一錢）　木香（五分）　遠志　酸棗仁（炒）　龍眼肉　當歸（各一錢）</p>
<p>上水煎服。</p>
<p>愚按前方。若乳母憂思傷脾。血虛發熱。食少體倦。或脾不能攝血。以致忘行吐下。或健忘怔忡。驚悸少寐。或心脾作痛。自汗盜汗。或肢體腫痛。大便不調。或經候不準。晡熱內熱。或唇瘡流注等症。致為患者。用之令子母俱服。</p>
<p>八味地黃丸。即錢氏地黃丸。加肉桂、附子、各一兩。</p>
<p>愚按前方。治稟賦命門火衰。不能生土。以致脾土虛寒。或飲食少思。或食而不化。臍腹疼痛。夜多漩溺等。若病久元氣耗損所致。尤宜用之。或乳母命門火衰。兒飲其乳。以致前症者。母宜服之。加減八味丸。即六味地黃丸。加肉桂一兩。五味子四兩。治稟賦腎陰不足。或吐泄。久病津液虧損。口乾作渴。或口舌生瘡。兩足發熱。或痰氣上湧。或手足厥冷等症。</p>
<p>八珍湯即四君子、四物二湯相合。</p>
<p>愚按前方。治氣血俱虛。或因克伐之劑。脾胃虧損。肌肉消瘦，發熱寒熱。飲食少思等症。</p>
<p>十全大補湯。即八珍湯加黃耆、肉桂。</p>
<p>愚按前方。血氣虛弱。或稟賦不足。寒熱自汗。食少體瘦。發熱作渴。頭痛眩暈。</p>
<p><u>逍遙散</u>（加牡丹、山梔。名加味逍遙散。）</p>
<p>當歸　甘草　芍藥（酒炒）　茯苓　白朮（炒）　柴胡（各一錢）　牡丹皮　山梔（炒各七分）</p>
<p>上水煎服。</p>
<p>愚按前方。若乳母肝脾血虛內熱。或遍身搔癢寒熱。或肢體作痛。頭目昏重。或怔忡頰赤。口燥咽乾。或發熱盜汗。食少不寐。或口舌生瘡。耳內作痛。或胸乳腹脹。小便不利。致兒為患者。尤宜用之。</p>
<p><u>九味龍膽瀉肝湯</u>　治肝經濕熱。或囊癰下疳便毒。小便澀滯。或陰囊作痛。小便短少。（愚制）</p>
<p>龍膽草（酒炒五分）　車前子（炒）　木通　當歸尾　澤瀉（各五分）　甘草　黃芩　生地黃　山梔（各三分）</p>
<p>上水煎。子母同服。</p>
<p><u>抑肝散</u>　治肝經虛熱發搐。或發熱咬牙。或驚悸寒熱。或木乘土而嘔吐。痰涎。腹膨少食。睡臥不安。（愚制）</p>
<p>軟柴胡　甘草（各五分）　川芎（八分）　當歸　白朮（炒）　茯苓　釣藤鉤（各一錢）</p>
<p>上水煎。子母同服。</p>
<p><u>梔子清肝散</u>（一名柴胡梔子散）　治三焦。及足少陽經風熱。耳內作癢生瘡。或水出疼痛。或胸乳間作痛。或寒熱往來。</p>
<p>柴胡　梔子（炒）　牡丹皮（各一錢）　茯苓　川芎　芍藥　當歸　牛蒡子（炒各七分）　甘草　</p>
<p>上水煎。子母服。若太陽頭痛。加羌活。</p>
<p><u>柴胡清肝散</u>　治鬢疽及肝膽。三焦風熱。怒火之症。或項胸作痛。瘡毒發熱。（愚制）</p>
<p>柴胡（一錢半）　黃芩（炒）　人參　川芎（各一錢）　山梔（炒一錢半）　連翹　甘草（五分）　桔梗（八分）</p>
<p>上水煎。子母同服。</p>
<p><u>小柴胡湯</u>（加山梔、牡丹皮。名加味小柴胡。）　治傷寒溫熱。身熱惡風。頭痛項強。四肢煩痛。往來寒熱。嘔噦。痰實。中暑。瘧疾。並服之。</p>
<p>柴胡（二錢）　黃芩（炒一錢半）　人參　半夏（各七分）　甘草（炙五分）</p>
<p>上姜水煎。子母同服。</p>
<p>愚按前方。若肝膽經風熱。肝火瘰癧。寒熱往來。日晡發熱。潮熱身熱。不欲飲食。或怒火口苦。耳聾。咳嗽。或脅痛胸滿。小便不利。或泄瀉吐酸苦水。或肢體搐動。唇口抽札。並宜用之。</p>
<p><u>砭法</u>　治丹毒疔瘡。紅絲走散。或時毒瘀血壅盛。或色赤走胤。用細瓷器擊碎。取有鋒芒者。以筋劈開頭夾之麻線。纏定兩指。輕撮筋。稍令磁芒正對患處。懸寸許。再用筋頻擊。</p>
<p><u>神功散</u>　治痘毒腫焮作痛。未成者。敷之即散。已潰者敷之。腫痛即消。</p>
<p>黃柏（炒）　草烏（炒）　血竭（加）</p>
<p>上為末。等分。津調。敷患處。</p>

<h1>製附子法</h1>
<p>附子重一兩三四錢。有蓮花瓣、頭圓底平者先備。童便五六碗。將附子先放在灶上煙櫃中間良久。乘熱投入童便。浸五七日。候潤透揭皮。切四塊。仍浸二三日。用粗紙數層包之浸濕。埋灰火半日。取出切片。檢視有白星者。乃用瓦上炙熟。至無白星為度。如急用即切大片。用童便煮二三沸。熱瓦熟用之。</p>

<h1>丹溪先生解瘡毒藥</h1>
<p>絲瓜　升麻　芍藥（酒炒）　生甘草　山楂　黑豆　赤小豆　犀角（鎊各等分）</p>
<p>上為粗散。每服三錢。水一大盞。煎至六分。去滓。不拘時。徐徐溫服。量大小加減。</p>

<h1>稀痘方</h1>
<p>用老鼠去皮取肉。水煮熟。量兒大小與食數次。出痘甚稀。未食葷時與食尤效。屢試屢驗。</p>
